Марко Ганчев
Между тигъра и лъва

chitanka.info

Гледай тигъра как постоянно снове и се мята

покрай железните пръти на поразия:

ако случайно настъпи моментът на свободата,

дебне да не го изпусне, горкия!

А лъвът, напротив — през цялото време дреме

и ако понякога отвори око или две,

то е само колкото на присмех да вземе

съседа си, че така непрестанно снове.

Присмехулно намига му: Ей, глупав тигър,

тая работа само ще те омаломо̀щи —

някакъв миг да очакваш напразно, мигар

тоя миг не сме го изпуснали в джунглата още?

Обаче все така снове тигърът окошарен,

като отърква дневно по хиляди пъти

гърба си, от ивици жълти нашарен

и от сенките на железните пръти.

Гледам тигъра и си мисля, таквозина,

че трудът му напразно съвсем не отива:

така той излъсква металните пръти с козина,

та поне клетката му не е ръждива…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.